ದಕ್ಷಿಣ ಆಫ್ರಿಕಾ ಬ್ಯಾಟಿಂಗ್ ಆಯ್ಕೆ – ಕೊಹ್ಲಿ ದಾಖಲೆ ಮುರಿಯಲು ಆಮ್ಲಾಗೆ ಬೇಕಿದೆ 77 ರನ್

ಸೌತಾಂಪ್ಟನ್: ವಿಶ್ವಕಪ್ ಕ್ರಿಕೆಟ್ ಟೂರ್ನಿಯಲ್ಲಿ ಟೀಂ ಇಂಡಿಯಾ ಮೊದಲ ಪಂದ್ಯವನ್ನು ಎದುರಿಸುತ್ತಿದ್ದು, ಪಂದ್ಯದಲ್ಲಿ ಟಾಸ್ ಗೆದ್ದು ದಕ್ಷಿಣ ಆಫ್ರಿಕಾ ಬ್ಯಾಟಿಂಗ್ ಆಯ್ಕೆ ಮಾಡಿಕೊಂಡಿದೆ.

ರೋಸ್ ಬೌಲ್ ಕ್ರೀಡಾಂಗಣದಲ್ಲಿ ನಡೆಯುತ್ತಿರುವ ಪಂದ್ಯದಲ್ಲಿ ಸೌತ್ ಆಫ್ರಿಕಾ ತಂಡದ ನಾಯಕ ಫಾಫ್ ಡು ಪ್ಲೆಸಿಸ್ ಬ್ಯಾಟಿಂಗ್ ಆಯ್ಕೆ ಮಾಡಿಕೊಂಡರು. ಪಂದ್ಯದಲ್ಲಿ ಗೆಲ್ಲುವ ಫೇವರಿಟ್ ತಂಡ ಟೀಂ ಇಂಡಿಯಾ ಎನಿಸಿಕೊಂಡಿದೆ. ತಂಡದಲ್ಲಿ ಪ್ರಮುಖವಾಗಿ ವಿಜಯ್ ಶಂಕರ್ ಅವರ ಬದಲಾಗಿ ಕೇದಾರ್ ಜಾಧವ್ ಅವರು ಅವಕಾಶ ಪಡೆದಿದ್ದಾರೆ. ಉಳಿದಂತೆ ಆರಂಭಿಕ ಸ್ಥಾನದಲ್ಲಿ ರೋಹಿತ್, ಧವನ್ ಇದ್ದರೆ, ಬೌಲಿಂಗ್ ವಿಭಾಗದಲ್ಲಿ ಬುಮ್ರಾ ಹಾಗೂ ಭುವನೇಶ್ವರ್ ಕುಮಾರ್ ಬಲ ತುಂಬಲಿದ್ದಾರೆ.

ಇತ್ತ ವಿಶ್ವಕಪ್ ಗೆಲ್ಲುವ ಕನಸಿನೊಂದಿಗೆ ಟೀಂ ಇಂಡಿಯಾ ಇಂದು ಸೌತ್ ಆಫ್ರಿಕಾ ವಿರುದ್ಧ ಕಣಕ್ಕೆ ಇಳಿದಿದ್ದು, ಇದೇ ಪಂದ್ಯದಲ್ಲಿ ನಾಯಕ ಕೊಹ್ಲಿ ಅವರ ದಾಖಲೆಯನ್ನು ಮುರಿಯುವ ಅವಕಾಶವನ್ನು ದಕ್ಷಿಣ ಆಫ್ರಿಕಾ ತಂಡದ ಹಶಿಮ್ ಆಮ್ಲಾ ಪಡೆದಿದ್ದಾರೆ.

ಏಕದಿನ ಕ್ರಿಕೆಟ್ ನಲ್ಲಿ ವಿರಾಟ್ ಕೊಹ್ಲಿ 183 ಪಂದ್ಯ, 175 ಇನ್ನಿಂಗ್ಸ್ ಗಳಲ್ಲಿ ಕೊಹ್ಲಿ 8 ಸಾವಿರ ರನ್ ಪೂರೈಸಿದ್ದರು. ಈ ವೇಳೆ ದಕ್ಷಿಣ ಆಫ್ರಿಕಾ ಮಾಜಿ ನಾಯಕ ಎಬಿ ಡಿವಿಲಿಯರ್ಸ್ 190 ಪಂದ್ಯ 182 ಇನ್ನಿಂಗ್ಸ್ ನಲ್ಲಿ ಈ ದಾಖಲೆ ಮಾಡಿದ್ದರು.

ಸದ್ಯ ಹಶಿಮ್ ಆಮ್ಲಾ 175 ಪಂದ್ಯ 172 ಇನ್ನಿಂಗ್ಸ್ ಗಳಲ್ಲಿ 7923 ರನ್ ಗಳಿಸಿದ್ದು, ಕೊಹ್ಲಿ ದಾಖಲೆ ಮುರಿಯಲು 77 ರನ್ ಅಗತ್ಯವಿದೆ. ಇಂದು ನಡೆಯುವ ಪಂದ್ಯದಲ್ಲಿ ಆಮ್ಲಾ ಅವರಿಗೆ ಈ ದಾಖಲೆ ಬರೆಯುವ ಅವಕಾಶ ಇದೆ. ಇತ್ತ ದಕ್ಷಿಣ ಆಫ್ರಿಕಾ ಆರಂಭಿಕ ಕ್ವಿಂಟನ್ ಡಿ ಕಾಕ್ 22 ರನ್ ಗಳಿಸಿದರೆ 8 ಸಾವಿರ ರನ್ ಪೂರೈಸಲಿದ್ದಾರೆ. ಆದರೆ ಹೆಚ್ಚಿನ ಪಂದ್ಯಗಳಲ್ಲಿ ಆಡಿರುವುದರಿಂದ ದಾಖಲೆ ಸೃಷ್ಟಿಸುವ ಅವಕಾಶ ಇಲ್ಲ.

#TeamIndia for @ICC #CWC19 #MenInBlue pic.twitter.com/rsz44vHpge

— BCCI (@BCCI) April 15, 2019